**Važnost korporativnih vrijednosti i organizacijske odanosti**

Korporativne vrijednosti predstavljaju kvalitete koje poduzeća čine jedinstvenima na tržištu i opisuju njihovu korporativnu kulturu. One utječu na ponašanje djelatnika u radnom okruženju i naglašavaju što zaposlenici cijene, a uz to odražavaju način na koji se poduzeće odnosi prema klijentima, poslovnim partnerima i široj zajednici. Vrijednosti djeluju kao vodič za postupanje kojeg se zaposlenici moraju pridržavati u svom radu, ističu očekivanja koja poduzeće ima od zaposlenika i obeshrabruju ponašanja koja štete radnom okruženju.

Tijekom predavanja, studenti će imati priliku saznati što su korporativne vrijednosti, kako one nastaju te u koje poslovne procese vrijednosti mogu biti uključene. Dodatno, razgovarat ćemo o tome kako se gradi odanost poduzeću, zašto je ona važna i postoje li generacijske razlike u načinu na koji se stvara odanost organizaciji.

**Etelka Kožar, mag. psihologije - životopis**

Završila je studij psihologije na Filozofskom fakultetu u Zagrebu te se dodatno usavršavala kroz programe za vođenje ljudskih potencijala na Institutu za menadžment i SELECTIO HR Akademiji. Svoju karijeru u ljudskim resursima započela je u Zagrebačkoj banci d.d. gdje radi u području selekcije kandidata. Nakon toga odlazi u SELECTIO d.o.o., vodeću hrvatsku tvrtku za posredovanje pri zapošljavanju gdje vodi projekte regrutacije i selekcije kandidata za pozicije srednjeg i visokog menadžmenta za internacionalne kompanije. Također, bavi se revizijom procesa upravljanja ljudskim resursima u sklopu projekta „Certifikat Poslodavac Partner“ te je provodila radionice namijenjene mladima vezane uz pronalazak prvog posla i ulazak na tržište rada u sklopu projekta „Coca-Colina podrška mladima“. Gotovo tri godine bila je aktivna članica, a zatim i predsjednica Udruge mladih V.U.K. te je dvije godine zaredom radila na pripremi kandidature Grada Varaždina za Europsku prijestolnicu mladih. Od 2019. godine educira se za kognitivno-bihevioralnog terapeuta te pruža psihološku podršku u sklopu savjetovališta Društva psihologa Varaždin. Od 2020. godine radi u tvrtki MOBILISIS d.o.o. na mjestu Voditeljice ljudskih resursa. Neki od njenih radnih zadataka su uvođenje novih djelatnika u posao, izrada i primjena modela nagrađivanja, ispitivanje zadovoljstva zaposlenika, zapošljavanje novih djelatnika, rad na *employer branding* aktivnostima te provođenje internih edukacija za zaposlenike.